Document ID: 32014D0672

KOMISIJAS ĪSTENOŠANAS LĒMUMS
(2014. gada 24. septembris)
par pilnvaru termiņa pagarināšanu Eiropas Vienotās gaisa telpas darbības izvērtēšanas iestādei
(2014/672/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 10. marta Regulu (EK) Nr. 549/2004, ar ko nosaka pamatu Eiropas Vienotās gaisa telpas izveidošanai (1), un jo īpaši tās 11. panta 2. punktu,
tā kā:
(1)
Ar Komisijas 2010. gada 29. jūlija lēmumu (2) Eiropas Aeronavigācijas drošības organizācija (Eirokontrole), kas izveidota ar 1960. gada 13. decembra Starptautisko konvenciju par sadarbību aeronavigācijas drošības jomā, kurā grozījumi izdarīti 1981. gada 12. februārī un kura pārskatīta 1997. gada 27. jūnijā, un kas rīkojas ar tās darbības pārskata komisijas starpniecību, kura savukārt saņem darbības novērtēšanas vienības atbalstu, tika noteikta par Eiropas Vienotās gaisa telpas darbības izvērtēšanas iestādi laikposmam, kas beidzas 2015. gada 30. jūnijā.
(2)
Ar 2010. gada 11. augusta vēstuli Komisija iecēla darbības izvērtēšanas iestādes priekšsēdētāju, un ar Komisijas 2013. gada 25. jūlija lēmumu (3) Komisija apstiprināja minētās iestādes locekļus, abos gadījumos uz laikposmu, kas beidzas 2015. gada 30. jūnijā.
(3)
Arī pēc 2015. gada 30. jūnija ir nepieciešams saņemt speciālistu atbalstu, lai palīdzētu Komisijai un valstu uzraudzības iestādēm, tādēļ, ņemot vērā šīs iestādes svarīgos uzdevumus, kas noteikti Regulas (EK) Nr. 549/2004 11. panta 2. punktā un Komisijas Īstenošanas regulas (ES) Nr. 390/2013 (4) 3. pantā, darbības izvērtēšanas iestādes darbības termiņu ir nepieciešams pagarināt uz papildu laikposmu.
(4)
Pēc pirmā pārskata perioda, kas beidzas 2014. gada 31. decembrī, Komisijai ir jāpārskata darbības uzlabošanas sistēmas ietekme, darbības joma un efektivitāte, tostarp darbības izvērtēšanas iestāde. Tādēļ ir lietderīgi, ka darbības izvērtēšanas iestādes pilnvaru termiņš beidzas 2016. gada 31. decembrī, lai neaizsteigtos priekšā minētajam pārskatīšanas procesam, kura rezultātā var notikt izmaiņas minētās iestādes uzdevumos, tās pilnvarojumā un sastāvā. Šis beigu datums - 2016. gada 31. decembris - atbilst arī pārskata periodam saskaņā ar Īstenošanas regulas (ES) Nr. 390/2013 3. panta 1. punktu, kas darbības izvērtēšanas iestādei ļauj pabeigt ar darbības uzlabošanas plānu izstrādi saistīto darbu otrajam pārskata periodam (2015-2019); izstrādāt Savienības mēroga darbības mērķus, ko piemērot no 2017. gada attiecībā uz termināla aeronavigācijas pakalpojumiem aprēķinātajām vienotajām izmaksām; un 2016. gadā novērtēt satiksmes prognožu pieņēmumus, kas tika izmantoti, nosakot Savienības mēroga darbības mērķus otrajam pārskata periodam.
(5)
Eirokontroles darbības pārskata komisija, kas vēl joprojām ir vispiemērotākā iestāde minēto uzdevumu veikšanai, nav paudusi iebildumus pret tās iecelšanu par darbības izvērtēšanas iestādi uz papildu laikposmu. Šīs iestādes priekšsēdētājs un locekļi, kas iepriekš tika izraudzīti saskaņā ar Komisijas 2010. gada 29. jūlija lēmuma 4. panta 4. punktā un 5. panta 1. punktā noteikto procedūru, arī ir pauduši gatavību uzņemties nākamā pilnvaru laika pienākumus. Ņemot vērā pašreizējā papildu perioda ierobežoto ilgumu un to, cik svarīgi ir pārskata perioda sākumā nodrošināt nepārtrauktību, šobrīd nav lietderīgi ierosināt jaunu atlases procedūru.
(6)
Tādēļ būtu jāatjauno darbības izvērtēšanas iestādes pilnvaru termiņš un tās priekšsēdētāja un locekļu amata pilnvaru termiņš uz laikposmu, kas beidzas 2016. gada 31. decembrī.
(7)
Saskaņā ar Regulu (EK) Nr. 549/2004 darbības izvērtēšanas iestādei jābūt objektīvai un kompetentai tai uzticēto uzdevumu īstenošanā un tai jārīkojas neatkarīgi. Tādēļ šajā sakarā būtu jāparedz pienācīgi aizsardzības pasākumi. Būtu arī jāprecizē, kā šī iestāde ziņo Komisijai.
(8)
Lai nodrošinātu darbības izvērtēšanas iestādes pienācīgu darbību, ar reglamentu būtu jānosaka attiecīgi noteikumi, kā arī būtu jānosaka nepieciešamās balsošanas prasības un iestādes finansēšanas kārtība.
(9)
Lai nodrošinātu skaidrību, būtu jāatceļ Komisijas 2010. gada 29. jūlija lēmums un Komisijas 2013. gada 25. jūlija lēmums.
(10)
Lai nodrošinātu nepārtrauktību, šim lēmumam būtu jāstājas spēkā 2015. gada 1. jūlijā.
(11)
Šajā lēmumā paredzētie pasākumi ir saskaņā ar atzinumu, ko sniegusi Vienotās gaisa telpas komiteja, kas izveidota ar Regulas (EK) Nr. 549/2004 5. panta 1. punktu,
IR PIEŅĒMUSI ŠO LĒMUMU.
1. pants
Darbības izvērtēšanas iestādes iecelšana
1. Eirokontroles darbības pārskata komisiju, kuru atbalsta Eirokontroles aģentūras darbības novērtēšanas vienība, ieceļ par Eiropas Vienotās gaisa telpas darbības izvērtēšanas iestādi uz laikposmu līdz 2016. gada 31. decembrim.
2. Uz šo iecelšanu attiecas nosacījums, ka darbības izvērtēšanas iestāde pastāvīgi nodrošina kolektīvu kompetenci četrās galvenajās darbības jomās - drošība, kapacitāte, vide un izmaksu efektivitāte - un ka Eirokontroles darbības novērtēšanas vienība sniedz tai pietiekamu, neatkarīgu un kompetentu atbalstu.
3. Darbības izvērtēšanas iestāde, tās priekšsēdētājs un locekļi, pildot pienākumus, kas tiem uzticēti ar šo lēmumu, ir objektīvi un savas funkcijas īsteno neatkarīgi, izvairoties no interešu konfliktiem.
4. Darbības izvērtēšanas iestādei jādod piekļuve ar darbību saistītiem datiem, kas minēti Īstenošanas regulā (ES) Nr. 390/2013 un pieejami Eirokontrolē.
2. pants
Ziņošana
1. Darbības izvērtēšanas iestāde darbojas pilnīgi pārredzami un ziņo tieši Komisijai. Tās ziņojumi un ieteikumi ir Komisijas īpašums. Lai publicētu vai izplatītu minētos ziņojumus un ieteikumus, nepieciešama Komisijas iepriekšēja rakstiska piekrišana.
2. Darbības izvērtēšanas iestāde reizi gadā Komisijai ziņo par:
a)
sadarbību ar Eiropas Aviācijas drošības aģentūru (EASA) un par sadarbošanos ar aeronavigācijas pakalpojumu sniedzējiem, lidostu ekspluatantiem, lidostu koordinatoriem un gaisa pārvadātājiem, kā minēts Īstenošanas regulas (ES) Nr. 390/2013 3. panta 7. un attiecīgi 8. punktā;
b)
darbu, kas veikts saskaņā ar šo lēmumu, un par tās resursu izmantojumu.
3. pants
Priekšsēdētāja un locekļu iecelšana
1. Darbības izvērtēšanas iestādes priekšsēdētājs un locekļi ir norādīti pielikumā.
2. Iestādes priekšsēdētājs un locekļi paraksta deklarāciju, ar kuru tie apņemas neatkarīgi īstenot savas funkcijas darbības izvērtēšanas iestādē.
3. Ja darbības izvērtēšanas iestādes priekšsēdētājs vai kāds tās loceklis atkāpjas no amata pirms 2016. gada 31. decembra, viņa aizstājēju izvēlas no kandidātiem, kas pierādījuši atbilstīgu pieredzi un kompetenci, kā arī neatkarību un interešu konflikta neesamību. Minēto aizstājēju Komisija ieceļ saskaņā ar Īstenošanas regulas (ES) Nr. 390/2013 3. panta 1. punktu.
4. pants
Reglaments
1. Darbības izvērtēšanas iestāde ar vienkāršu balsu vairākumu pieņem savu reglamentu, ko iepriekš apstiprinājusi Komisija.
2. Darbības izvērtēšanas iestāde ar vienkāršu balsu vairākumu pieņem savus ziņojumus un ieteikumus.
5. pants
Finansējums
1. Darbības izvērtēšanas iestādes darbu Īstenošanas regulas (ES) Nr. 390/2013 3. panta 3., 4. un 5. punktā un 6. punkta a) apakšpunktā minēto uzdevumu veikšanai, ieskaitot darbības izvērtēšanas iestādes priekšsēdētāja un locekļu izmaksas, kā arī Eirokontroles darbības novērtēšanas vienības attiecīgās personāla izmaksas, finansē no Savienības budžeta.
2. Īstenošanas regulas (ES) Nr. 390/2013 3. panta 6. punkta b) un c) apakšpunktā minētos uzdevumus finansē ar īpašu tās (to) dalībvalsts(-u) finansējumu, kas lūgusi(-ušas) palīdzību darbības izvērtēšanas iestādei; šis finansējums sedz tās papildu izmaksas, kas darbības izvērtēšanas iestādei radušās sakarā ar minēto palīdzības lūgumu.
6. pants
Pirmstermiņa izbeigšana
1. Ja darbības izvērtēšanas iestādes priekšsēdētājs vai kāds tās loceklis nepilda šā lēmuma noteikumus, Komisijai ir tiesības pirms laika izbeigt viņa amata pilnvaras.
2. Ja Eirokontrole nepilda šā lēmuma noteikumus, Komisijai ir tiesības pārskatīt vai izbeigt tās pilnvaras, par to rakstiski paziņojot trīs mēnešus iepriekš.
7. pants
Atcelšana
Komisijas 2010. gada 29. jūlija lēmums un Komisijas 2013. gada 25. jūlija lēmums tiek atcelts.
8. pants
Stāšanās spēkā un piemērošana
Šis lēmums stājas spēkā 2015. gada 1. jūlijā, un to piemēro līdz 2016. gada 31. decembrim.
Briselē, 2014. gada 24. septembrī

Labels: 13
8
11
15